Начало › Заболявания › Други › Добави своя тема › Лекарства, които се вземат на гладно
Моля ви на кратко да ми обясните кои най-често употребявани лекарства се вземат на празен стомах?
Често се налага да вземам хапчета на части, не цялата кутийка и не ми дават отделно листовка. Личният ми лекар не винаги има време да ми обясни…
Т. Петрова от Петрич
Винаги, когато започнете лечение и когато купувате за първи път лекарство, настоявайте да ви дадат листовка на препарата и задължително я прочетете.
Фирмата производител я е създала, за да ви информира за състава, действието, начина на приложение, противопоказанията, несъвместимостта с други лекарства и храни, страничните ефекти и др. От тези условия зависи ефективността на лекарството.
Съществуват медикаменти, които трябва да се вземат на гладно като:
* антибиотици от групата на еритраните (макролиди)- напр. Erythran, Klacid, Macropen, Rulid, Sumamed, Lekoklar и др.,
* Ciprofloxacin - антибактериален препарат от групата на флуорираните 4-хинолони,
* повечето противоалергични лекарства (антихистамини): напр. Claritine, Clarinase, Aerius, Clemastin, Zyrtec и др. ,
* някои пеницилинови антибиотици: като Ospen и др. от същата група,
* някои препарати, които стимулират изграждането на костното вещество: Fosamax и др.,
* повечето противоязвени препарати като Ranitidin, Quamatel, Raniberl и Bioprazol и др.
Както разбирате, тук не могат да бъдат изброени всички подобни лекарства. Предполага се ,че за всеки пациент се предписва лекарство за конкретния случай. При неясноти относно приема, е добре да искате разяснения от лекуващия ви лекар. От правилната употреба зависи успехът на лечението.
Ще ви дам и няколко съвета извън вашия въпрос.
Приемайте лекарството с достатъчно количество течност, за предпочитане вода.
Винаги оставяйте интервал от 10-15 минути между приема на различни лекарства.
Избягвайте употребата на алкохол по време на лечение.
Малко лекарства не се влияят от алкохола, на едни се намалява действието, на други се усилва, а трети са несъвместими с алкохол и могат да се получат тежки интоксикации (отравяния)!